
Penovec je kvartérny typ vápenca, ktorý sa najčastejšie vyskytuje pri pramenných výveroch podzemných vôd bohatých na vápnik a karbonáty, pričom vzniká práve vyzrážaním kalcitu z vody. Na jeho vznik pôsobia aj ďalšie, nemenej dôležité, fyzikálno-chemické faktory. 
Významnou lokalitou s tvorbou penovca je Růženin lom v južnej časti Moravského krasu, kde voda prechádza systémom puklín cez devónske vápence, aby tak na povrchu vytvorila systém jazierok s povrchovým odtokom, ideálne pre tvorbu sladkovodného vápenca. 
Bakalárska práca sa bude zaoberať posúdením vplyvov na vznik penovcov v danej oblasti a zostavením hydrogeochemického modelu zloženia vody. Pravidelný odber vzoriek z oblasti by mal poskytnúť detailnejší pohľad na tvorbu penovca počas celého roka. 

Moravský kras je hlavnou krasovou oblasťou Českého masívu nachádzajúci sa severovýchodne od mesta Brno. Celé krasové územie je dlhé približne 25 km, široké 3-6 km a zaberajúce plochu 85 km2. Geomorfologicky sa radí k Drahanskej vrchovine v juhovýchodnej časti Českej vysočiny a delí sa na tri časti: Suchdolské plošiny na severe, Rudické plošiny v strede a Ochozské plošiny na juhu (Demek, 1993).

Vrch Hády (424 m.n.m.) leží v južnej časti Moravského krasu v katastrálnom území Maloměřice v Juhomoravskom kraji (Obrázok 1). Je súčasťou Brnenskej vrchoviny spadajúcej do Hádeckej plošiny. Tá tvorí južnú časť Ochozských plošín. Vrch Hády je prístupný z diaľnice 373 Brno – Ochoz u Brna. Bývalý vápencový Růženin lom susedí s prírodnými pamiatkami, konkrétne Kavky na západe, Veľká Klajdovka na východe, ďalej Národná prírodná rezervácia Hádecká planinka a Chránená krajinná oblasť Moravský kras. Na severozápade je vybudované lamacentrum využívajúce vodu zo študovanej oblasti.

[image: ]
Obrázok 1: Pozícia Růženinho lomu v rámci Hádov (upravené z www.mapy.cz)

Moravský kras sa nachádza v teplej klimatickej oblasti, pre ktorú sú charakteristické dlhšie, teplejšie a suché letá a krátke a mierne zimy s krátkotrvajúcou snehovou pokrývkou. Podľa Tolasza et al. (2007) sa konkrétne oblasť Hády na základe Quittovej stupnice radí do klimatickej oblasti T2, čo je teplá oblasť. 
Južná časť krasu je najteplejšia a dosahuje priemerné ročné teploty 8,4 °C. Najchladnejší je mesiac január s priemernou teplotou -2,1 °C a najteplejším mesiacom je júl, ktorého teplota sa v južnej časti pohybuje okolo 18,4 °C. Priemerný ročný zrážkový úhrn v južnej časti krasu je 550 mm (AOPK ČR, 2017)

Vápenec je základnou surovinou na výrobu vápna na rôzne priemyselné a stavebné využitie. Využívaný je najmä ako cementárska surovina, jeho kvality sa líšia od ložiska a najpravdepodobnejšie sialistické zložky tvoria bridlice, hliny a vápnité íly. V hádsko-říčskej oblasti má vápenec viac ako 96% CaCO3. Růženin lom spadal do ložiska Maloměřice a ťažené boli vápence s vložkami bridlíc. Pre zložitú geologickú stavbu nebolo možné z vápencov vyrábať vápno, a tak sa výroba sústredila na cement (Musil et al., 1993). 
Ťažba v lomoch dosahovala v 60. rokoch minulého storočia až 300 000 ton vápenca za rok a lokalita sa premenila na sústavu lomov (Moravec & Tichý, 2015). Trvalé zastavenie ťažby prebehlo v roku 1997 a výroba cementu sa zastavila o rok neskôr (Pavelka in Tichý & Štefka, 2000)

Od 60. a 70. rokov sa začalo hovoriť o špeciálnom type biotopu. Oblasť kedysi využívaná na pestovanie plodín na poliach a v sadoch, prípadne ako motokrosová dráha, vytvorila ideálne podmienky pre rastlinstvo, ktoré by v blízkom okolí neprežilo, či už pre odlišnú klímu, alebo pre rýchlejšie rastúce rastliny, ktoré by ich v pôdach bohatších na živiny vytlačili. Tvorba malých jazierok v lome tak dala priestor pre usadenie sa nových rastlín a živočíchov. V súčasnosti ide o lesostepnú lokalitu a v lome a okolí sa k roku 2004 vyskytovalo viac ako 140 ohrozených druhov rastlín. 
Oblasť Hádov a okolia je typická dúbravami s hrabom a javorom, čo je typický rastlinný porast pre najjužnejšie časti Moravského krasu. Veľmi rozšírený je drieň obyčajný (Cornus mas), ktorý sa smerom na sever z Moravského krasu vytráca. Spolu s bukvicou lekárskou (Betonica officinalis) alebo s vtáčím zobom (Ligustrum vulgare) vytvára krovinový a bylinný podrast. Ako rastlinstvo, tak aj živočíšstvo je výrazne teplomilné (Musil et al., 1993)
Nezanedbateľný vplyv rastlín na tvorbu penovca má zväčšovanie plochy, kde sa stretáva voda a atmosféra či odoberanie oxidu uhličitého priamo z vody (Žák et al., 2014).

Hády sú súčasťou Hádeckej plošiny, kde predstavujú najvyšší bod a spadajú do Moravského krasu. Budované sú prevažne devónskymi vápencami. Najstaršiu časť Hádeckej plošiny tvoria horniny brnenského masívu z obdobia prekambria. Najväčšie zastúpenie tu majú granodiority zložené zo živcov, sľúd a kremeňov. Nadložie tvorí bazálne klastické súvrstvie z obdobia devónu riečneho a jazerného pôvodu zastúpené prevažne pieskovcami a stredne zrnitými zlepencami s červeno-hnedou farbou. Zatiaľ čo tieto sedimenty sú čisto kontinentálne, vyššie sú uložené sedimenty morského pôvodu. Devónske more vytvorilo priaznivé podmienky pre vznik korálov. Svetlo šedé vápence, ktoré vznikali v devóne označujeme ako macošské súvrstvie. Na konci devónu prebehlo veľké vymieranie a začalo variské vrásnenie. To spôsobilo ukladanie hádsko říčskych vápencov a nad nimi křtinských vápencov líšenského súvrstvia (Kalvoda & Ondráčková in Tichý & Štefka, 2000). 
Obdobie na hranici devónu a karbónu je spojené so zaľadnením a zmenou v ukladaní vápencov. Křtinské vápence v tomto období vznikali v hlbšom prostredí pôsobením turbiditných prúdov, ktoré materiál v podobe karbonátového kalu prenášali až k úpätiu svahu panve. Variské vrásnenie spôsobilo poškodenie devónskych a karbónskych sedimentov v smere J/JZ – S/SV. Z obdobia pred 150 mil. rokov máme doložené piesčité vápence, pieskovce až zlepence, kedy prebehlo zaplavenie oblasti morom. Na konci jury územie more stráca. Na počiatku treťohôr je zaznamenaná posledná morská regresia do oblasti, ktorá je na Hádoch prítomná v skromných výskytoch ílov a zlepencov vo vápencoch. Obdobie kvartéru je charakteristické riečnymi terasami, suťami, sprašami a v neposlednom rade aj penovcami (Kalvoda & Ondráčková in Tichý & Štefka, 2000). 
[bookmark: _GoBack]Růženin lom (Obrázok 2) zachycuje násun brnenského masívu (biotitický granodiorit typu Kráľovo pole) na devónske hádsko-říčske vápence zastupujúce najnižšiu polohu. Zóna tvorená drveným granodioritom a nižšie grafitom, obsahuje telieska bazálnych klastík a vilémovických vápencov. V hornej časti lomu je vidieť hranicu medzi devónom a karbónom (Kalvoda & Ondráčková in Tichý & Štefka, 2000).

        Obrázok 2: Geologický profil Růženinho lomu (Kalvoda in Tichý & Štefka, 2000)



[bookmark: _Toc473888443]Hydrológia a hydrogeológia

Moravský kras má priaznivé podmienky pre podzemné vody, ktorých pôsobenie je obmedzené prevažne na krasové a puklinovo priepustné horniny, v tomto konkrétnom prípade devónske vápence. Tektonika tak hrá významnú úlohu v pohybe podzemných vôd a výraznejší prítok týchto vôd do oblasti chýba. Krasové vápence však dokážu jednoducho prijímať zrážky (Musil et al., 1993). V lome vyviera podzemná voda, ktorá patrí do povodia Svitavy.
Podľa odvodňovacích systémov sa Moravský kras delí na 3 časti, severnú, strednú a južnú označenú podľa povodia v rovnakom poradí:
· Povodie Punkvy
· Povodie Křtinského potoka
· Povodie Říčky
Vyššie spomenuté rieky sa všetky vlievajú do rieky Svitava.

Slovo kras pochádza zo slovinského „Kras“ označujúceho skalnaté územie s korózne-eróznym reliéfom na vápencoch. Všeobecne ide o územie budované karbonátmi a ďalšími rozpustnými horninami, kde sa vyskytujú krasové útvary a javy, či už povrchové, alebo podzemné (Panoš, 2001). 
Vyznačuje sa suchom na povrchu a vsakovaním a pohlcovaním zrážkovej vody do podzemia. Zásadný vplyv na pohyb podzemnej vody má pórovitosť hornín primárna, ktorá vznikla spolu s horninou, ale aj sekundárna, ktorá vznikla po vzniku horniny napríklad pôsobením vody. Sekundárna pórovitosť má vplyv na nepravidelnú priepustnosť horizontálnu, ako aj vertikálnu. Malé dutiny medzi kryštálmi, malé medzery medzi zrnami a mikrotrhliny sú charakteristické prielinovou priepustnosťou a naopak, veľké trhliny v horninách, pukliny, kaverny a jaskynné kanály sa vyznačujú priepustnosťou puklinovo kavernóznou (Přibyl & Ložek et al., 1992). 
Vodné toky sa podľa Kunského (1950) v krasovej oblasti delia na mimokrasové, alochtónne, ktoré vznikajú v nekrasovom území a toky krasové, autochtónne, ktoré vznikajú v krase výverom spodnej krasovej vody. Povrchové vodné toky, v Moravskom krase väčšinou krátke, sa do podzemia dostávajú v mieste ponoru.  Miesto, kde vyviera podzemná voda na povrch sa nazýva krasový prameň. 
Za krasovú vodu sa pokladá podzemná voda nachádzajúca sa v krasovej oblasti s veľkým obsahom rozpustených uhličitanov. Aby došlo ku krasovateniu, musia byť splnené tieto podmienky (Sokolov in Přibyl & Ložek et al., 1992):

· existencia rozpustnej horniny
· prestúpenie hornín puklinami
· prítomnosť pohybujúcej sa vody
· rozpúšťacia schopnosť prítomnej vody

Pôda býva obyčajne najvrchnejšou časťou profilu, ktorej vývoj je závislý na materskej hornine. V krase má táto hornina prebytok vápniku a napríklad horčíku. Pre krasové oblasti sú typické pôdy ako rendziny, vápencové hnedozeme a terry (terrae calcis). 
Tak ako v iných oblastiach, aj v krasových sa vyskytujú sedimenty, ktoré sa nachádzajú na povrchu a vyplňujú aj krasové dutiny. Ich vek je prevažne kvartérny, prípadne vznikli v období tesne pred kvartérom a delia sa na sedimenty vzniknuté priamo v krase (autochtónne) a sedimenty z okolia krasu (alochtónne).
Vrchná zóna krasu sa nazýva epikras, kde sa najviac prejavuje zvetrávanie, erózia a korózia. V tejto zóne nie je priestor plne nasýtený vodou. Tá sa pohybuje veľmi pomaly (rády mesiacov až rokov) prevažne smerom nadol, na rozdiel od pôdy.
Ďalšia zóna smerom nadol je zóna prechodná alebo vadózna. Stále leží nad hladinou podzemnej vody a vyznačuje sa premenlivou mineralizáciou. Oblasť má stále niektoré póry vyplnené vzduchom. Prevažuje vertikálny pohyb vody smerom nadol. 
Najspodnejšia freatická zóna je zóna trvalo zatopená podzemnými vodami. Nachádza sa v hĺbkach prevažne niekoľko stoviek metrov a delí sa na dve ďalšie subzóny. Vrchná je charakteristická horizontálnym pohybom vody a spodná je zóna s malou až žiadnou cirkuláciou vody s minimálnym pohybom (Přibyl & Ložek et al., 1992).

Rozpúšťanie krasových hornín dáva vzniknúť útvarom, ktoré tvoria špecifický typ reliéfu a medzi povrchovými a podzemnými útvarmi sú častokrát vytvorené prechody, ktoré tak vytvárajú ucelený komplex. Do povrchových útvarov sa radia škrapy, závrty, bogazy, kaňony, krasové údolia, polje, vyvieračky, krasové jazerá a mnoho ďalších. Do podzemných krasových útvarov patria jaskyne vznikajúce činnosťou podzemnej vody, ktorá najskôr horninu rozpustí a neskôr pôsobí erozívne a odnáša materiál. Podzemné priestory sú spolu s povrchovými útvarmi prepojené systémom kanálov, ktoré vznikli pôsobením vody či tektonicky (Přibyl & Ložek et al., 1992).

Kvartérne sladkovodné vápence vznikajú nárastom a vyzrážaním CaCO3 z vôd bohatých na vápnik v póroch zemín, v podzemných dutinách (jaskyne) a pre túto prácu najvýznamnejšie a sledované, na zemskom povrchu. Vápno sa do vody dostáva priesakom rôzne starými vápencami (prípadne dolomitmi) a je známe, že sa vápence vyzrážajú z vôd s najrôznejšími koncentráciami rozpusteného vápniku. Vznik sladkovodných vápencov ďalej závisí na fyzikálno-chemických vlastnostiach (pH, teplota, CO2 v atmosfére a vode), prítomnosti organizmov (napríklad riasy a rastlinstvo všeobecne) resp. biochemických procesoch, na klíme a čase (Kovanda, 1971). 


Kovanda (1971) sladkovodné vápence podľa geneticko-litologického systému s ohľadom na Jägera (1961)  takto:

A. Vápence supraterestricko-subakvatické
1. pramenné (fontinálne)
2. vôd tečúcich (fluviálne)
3. vôd stojatých (limnické)
                 a) bažinné (palustrické)
                 b) panvové (lakustrické)
B. Vápence supraterestricko-subaerické
4a) penitce z dien skalných previsov
4b) bradavičnaté sintre
C. Vápence subterestrické
5. všetky typy pôdnych a jaskynných sintrov

Na lokalite Hády sa vyskytujú na základe delenia vápence tečúcich vôd (fluviálne), ktoré podľa Ložka (1963) označujeme ako penovce. Názov pochádza z nemeckého „Dauch“, čo je ľudovo „pena“. 
Sladkovodné vápence na Hádoch radíme do kategórie A2, a teda vôd tečúcich (fluviálne). S ohľadom na ich pôvod a vlastnosti ich podľa Kovandu (1971) delíme na:

A) Piesčité penovce 
- slienité
             - jemnozrnné
             - stredne zrnité až hrubozrnné
             - hrubé voľné inkrustácie
Ca-indusie (nevieme presne určiť spôsob vzniku)

B) Štruktúrne penovce: 
      a) - drobne úlomkovité 
    - parožnatkové piesky                                                                          
    - ostřicové piesky                                                           
    - rákosové piesky
    - atď.
             b) - voľné riasové hľuzy
             c) - šošovkovité, doskovité a lavicovité, súdržné až polopevné porézne penovce
    - riasové
    - parožnatkové
    - mechové
    - jatrovkové
    - stélkové
    - trávové
    - listové
    - drievkové
    - atď.

Voda sa z krasového podzemia dostáva na povrch buď voľným tokom, alebo pod vplyvom tlaku. Pod povrchom získa vápnik priesakom vápnitými horninami. Sú známe aj prípady, napríklad z Křivoklátska, kde sa vytvorili penovce z prameňov pretekajúcich cez slabo vápnité porfyrity. Voda s dostatočným obsahom vápnika ale tiež nie je zárukou, že sa penovec vytvorí. Vznik kvartérnych vápencov tak závisí viac na prírodných faktoroch, než na chemicko-fyzikálnych vlastnostiach vôd (Kovanda, 1971).

Sladkovodné vápence vznikajú vyzrážaním z tečúcich studených vôd viazaných na krasové oblasti. Vo väčšine prípadov sa ich vznik spája s prostredím bohatým na karbonáty, či už v pôde, alebo v horninách. V prípade lokality Hády sa berie do úvahy zrážková voda presakujúca pôdnym profilom cez vápence do prameňa. Na vznik penovcov má vplyv niekoľko faktorov: obsah CO2 v pôde a v atmosfére, pH (koncentrácia vodíkových iónov v roztoku), rastliny a ich odoberanie CO2 z vody, nižšie fotosyntetizujúce rastliny odoberajúce z roztoku CO2 a HCO3-, klíma, množstvo zrážok a vzdialenosť od výveru. 
V kvartéri, jedinom geologickom období, z ktorého máme doloženú tvorbu penovcov a pokračuje až do súčasnosti, je ich tvorba úzko spätá s teplou a vlhkou klímou, ktorá odpovedá interglaciálnej dobe (Žák et al., 2001).

Sladkovodné vápence sú málo odolné horniny náchylné na mechanické a chemické pôsobenia. Ku mechanickému pôsobeniu spôsobujúcemu rozrušovanie penovcov sa radí mrazové pôsobenie, gravitačný činiteľ, soliflukciu, eróziu a denudáciu. Na penovce agresívne pôsobia vody s väčším obsahom kyselín. Dažďová voda poškodzuje najmä povrch usadených vápencov a v podobe splachov sú odnášané preč. Vegetácia hrá výraznú rolu pri tvorbe penovcov, ako aj pri ich rozrušovaní a premene na pôdu (Kovanda, 1971).

Karbonátový cyklus medzi atmosférou, biosférou, oceánmi a zemskou kôrou má vplyv na klímu, ekosystém a zdroje energií. Vo vode sa karbonáty vyskytujú ako H2CO3, HCO3- a CO3-2. Rozpúšťanie CO2 vo vode vytvára H2CO3 a reakcie medzi H2CO3, HCO3- a CO3-2 absorbujúce alebo uvoľňujúce H+ sú dôležité pri regulovaní pH. Rozpustený CO2 vytvára spolu s vodou slabú kyselinu uhličitú, ktorá pôsobí na zemskom povrchu. Reguluje pH dažďa a je hlavnou príčinou zvetrávania, ktoré uvoľňuje rozpustené ióny do povrchových tokov a pôdy a produkuje minerály, ktoré vytvárajú pevné zložky pôd.
Vzťah medzi CO2 rozpusteným vo vode a stabilitou kalcitu: zvyšovanie Ca+2 indikuje znižovanie stability kalcitu, a teda CO2 zvyšuje rozpustnosť kalcitu (Ryan 2014).
Rozpustnosť kalcitu CaCO3 je vo vode minimálna, no v H2CO3 je výrazná. Rozpúšťanie môžeme vyjadriť rovnicou 1. a disociáciu (HCO3)- rovnicou 2.:
1. (HCO3)- + CaCO3 = Ca(HCO3)2
2. H2CO3 = H+ + (HCO3)-

Saturačný index alebo index nasýtenia (SI) môžeme vyjadriť vzťahom SI = log (Q / K) kde Q je kvocient daného roztoku a K je rovnovážna konštanta. Saturačný index je s minerálom v rovnováhe, keď je rovný 0. Ak je SI záporné (SI < 0), dochádza k rozpúšťaniu, pretože je roztok ku kalcitu nenasýtený. Ak je naopak SI > 0, dochádza k zrážaniu a roztok je presýtený (Stumm & Morgan, 1995). V prípade zrážania penovcov to znamená, že sa penovec bude zrážať len z vody, ktorá je presýtená voči kalcitu, a teda sa už ďalší kalcit nerozpustí. 

[bookmark: _Toc473888454]Určenie výdatnosti povrchového odtoku

V oblasti bolo prevedené meranie výdatnosti povrchového odtoku z jazierok s použitím zmiešavacej metódy – je najjednoduchšia, netreba poznať rýchlosť prúdenia pred meraním a najvyhovujúcejšia, nakoľko sa v študovanej oblasti nedá použiť metóda rýchlostného poľa.
 	Zmiešavacia metóda je založená na stanovení rozdielu koncentrácie/konduktivity stopovača. Ako stopovač sa používa roztok NaCl (nízka záťaž na prostredie) známej koncentrácie, ktorý je po určitý časový interval pridávaný do vyššej časti toku rovnomerne. Dôležité je premiesenie indikovanej látky. V jednom meraní môžu nastať chyby a metóda nie je najpresnejšia, preto je nutné merať prietok vždy viackrát a výsledky spriemerovať. Stopovač by nemal podliehať chemickým zmenám, je potrebné ho zistiť vo vode, musí byť rozpustný a nesmie byť toxický a škodlivý pre prostredie. Výpočet prietoku prebehne podľa zmiešavacej rovnice:

Q = q * ((C1 - C2) / (C2 - C0))

q [m3/s] = prietok roztoku stopovača
C1 [S.m/mm2] = koncentrácia stopovača
C2 [S.m/mm2] = koncentrácia prietoku s už aplikovaným stopovačom
C0 [S.m/mm2] = prietok bez stopovača (Jeníček, 2011).

[bookmark: _Toc473888455]Stanovenie konduktivity (mernej vodivosti)

Konduktivita vyjadruje mieru koncentrácie elektrolytov vo vode. Čím väčšia vodivosť, tým viac minerálnych látok je vo vode rozpustených. Vody s vysokou mineralizáciou majú vysoké hodnoty konduktivity a vody s nízkou mineralizáciou majú hodnoty nižšie.  Pravidelné merania umožňujú zo získaných dát zostaviť model mernej vodivosti. Ako merací prístroj je používaný Konduktometer GMH 3431 Greisinger.

[bookmark: _Toc473888456]Stanovenie obsahu vápnika vo vode komplexometrickou titráciou

Titráciou v laboratóriu sa zisťuje obsah vápnika jednotlivých vzoriek. Metóda je založená na stanovení neznámej koncentrácie známeho objemu vzorku tak, že sa meria objem titračného činidla. Pridávaný je objem titračného činidla potrebný na dosiahnutie bodu ekvivalencie. Ako titračné činidlo sa používa HCl a komplexon 3 a ako indikátor fluorexon.

[bookmark: _Toc473888457]Zhodnotenie teplôt vody

Teplota vody je meraná pomocou teplomera na rôznych miestach, na základe čoho bude zostavený teplotný model lokality a vplyvu na vznik penovcov. 

[bookmark: _Toc473888458]Acidimetrické stanovenie alkality

Acidimetria sa radí k odmerným analýzam na stanovenie zásad a ako titračné činidlo je v tomto prípade používaná kyselina HCl. Ph sa stanovuje Ph metrom WtW 330i s elektródou SenTix 21. Titračné dáta budú vyhodnotené granovou titráciou (Stumm & Morgan, 1995).
Alkalita označuje mieru schopnosti vody neutralizovať kyseliny. Vo väčšine vôd je alkalita určená množstvom rozpustených aniónov bikarbonátov a karbonátov v roztoku (Ryan 2014).

